hotchpotch/miracl-hf-unified huggingface dataset:
Goliath 1100
Goliath 1100 on vuosina 1957–1961 valmistettu etuvetoinen alemman keskiluokan automalli, joka esiteltiin Geneven autonäyttelyssä maaliskuussa 1957. 1100-mallissa oli koko ajan nelitahtinen moottori, mutta Goliathin vanha maine kaksitahtisena autona sai Borgward-yhtymän muuttamaan 1100-mallin nimen elokuussa 1958 Hansa 1100:ksi.
Goliath 1100:n moottori on nestejäähdytteinen nelitahtinen nelisylinterinen 1093 cm³ bokserimoottori, jonka teho on 29 kW / 4250 r/min (40 hv, DIN). Suurin vääntömomentti on 80,4 Nm /2750 r/min. Vesijäähdytteinen bokserimoottori on melko hiljainen. Vaihteita on neljä, jotka kaikki ovat synkronoituja.
Goliath 1100-mallia valmistettiin Goliath-merkkisenä yhteensä 14 908 kappaletta, joista farmarikorisia oli 3817.
Edessä on poikittainen lehtijousitus ja takana pitkittäiset lehtijouset. Polttoainemittarin lukema vaihtelee bensiinin määrän lisäksi auton pituuskaltevuuskulman mukaisesti, koska ympyränmuotoinen bensiinisäiliö on tavaratilan alla vararenkaan ympärillä.
Tekniikan Maailmassa 1/1958 Goliath 1100 kiihtyi 0-50 km/h 6,6 sekunnissa, 0-80 km/h 16,0 sekunnissa ja 0-100 km/h 29,8 sekunnissa. Huippunopeus oli 124 km/t.
Goliath 1100 maksoi Suomessa vuonna 1958 793 000 markkaa, jossa oli mukana tilapäistä autontuontiveroa 128 150 markkaa.
José Luíz Barbosa
José Luíz Zequinha Barbosa (s. 27. toukokuuta 1961 Três Lagoas, Mato Grosso do Sul) on brasilialainen keskimatkojen juoksija, joka kilpaili arvokilpailuissa pääasiassa 800 metrin juoksussa.
Barbosa saavutti ulkoratojen MM-kilpailujen 800 metrillä hopeaa Tokiossa 1991 ajalla 1.44,24 ja pronssia Roomassa 1987 ajalla 1.43,76. Hän karsiutui samalla matkalla välierissä Helsingissä 1983 ja Stuttgartissa 1993, toisissa alkuerissä Ateenassa 1997 sekä alkuerissä Göteborgissa 1995.
Olympialaisissa Barbosa sijoittui 800 metrillä neljänneksi Barcelonassa 1992 ja kuudenneksi Soulissa 1988 sekä karsiutui välierissä Los Angelesissa 1984 ja Atlantassa 1996. 1 500 metrin juoksussa hän karsiutui alkuerissä Soulissa 1988.
Barbosa voitti sisäratojen maailmanmestaruuden 800 metrillä Indianapolisissa 1987 ajalla 1.47,49. Hän sai samalla matkalla MM-hopeaa Budapestissa 1989 ajalla 1.45,55, ja keskeytti loppukilpailun Torontossa 1993.
Barbosa saavutti Pan-Amerikan kisoissa 800 metrillä kultaa Mar del Platassa 1995 ajalla 1.46,02 sekä hopeaa Caracasissa 1983 ajalla 1.46,65 ja Indianapolisissa 1987 ajalla 1.47,37.
Kuulantyöntö yleisurheilun maailmanmestaruuskilpailuissa
Kuulantyöntö on ollut Yleisurheilun MM-kilpailuiden ohjelmassa ensimmäisistä MM-kilpailuista lähtien. Menestynein maa MM-kilpailujen kuulantyönnössä on ollut miesten puolella Yhdysvallat ja naisten kilpailussa Saksa sekä Uusi-Seelanti.
Marwa Hussein
Marwa Ahmed Hussein Arafat (s. 19. kesäkuuta 1978) on egyptiläinen moukarinheittäjä. Hänen ennätyksensä on 68,48 vuodelta 2005. Tulos on sekä Egyptin ennätys että entinen Afrikan maanosan ennätys. Häntä pidemmälle Afrikassa on moukarin heittänyt ainoastaan senegalilainen Amy Sène.
Hussein jäi kiinni doping-testissä elokuussa 2010 ja sai sen johdosta kahden vuoden kilpailukiellon.
Kaarlo Kustaa Östberg
Kaarlo Kustaa Östberg (3. joulukuuta 1875 Oulu – 4. joulukuuta 1954 Helsinki) oli suomalainen filosofian maisteri ja yliopettaja.
Östbergin vanhemmat olivat pakkahuoneentarkastaja Johan Petter Östberg ja Sofia Theresia Lundqvist. Hän pääsi ylioppilaaksi Oulun lyseosta 1893 ja valmistui Helsingin yliopistosta filosofian kandidaatiksi 1899 ja maisteriksi 1900.
Östberg oli Joensuun lyseon kollegana 1901–1905, Oulun reaalilyseossa saksa ja ranskan kielen vanhempana lehtorina 1905–1916 ja rehtorina 1908–1916, viransijaisena ja tuntiopettajana Helsingissä 1917–1926 sekä Helsingin suomalaisessa normaalilyseossa saksan- ja ranskankielen vanhempana lehtorina 1926–1931 ja yliopettajana 1931–1941.
Östberg oli naimisissa 1916–1945 voimistelunopettaja Märtha Matilda Alopaeus-Parviaisen (k. 1945) kanssa.
Nimellä "Karl Östberg":
Damen Bell-Holter
Damen Bell-Holter (s. 13. huhtikuuta 1990 Hydaburg, Alaska) on yhdysvaltalainen koripalloilija, pelipaikaltaan iso laitahyökkääjä tai sentteri.
Bell-Holteria ei varattu NBA:han vuoden 2013 varaustilaisuudessa. Hän siirtyi elokuussa 2013 Saksan pääsarjan Telekom Baskets Bonniin, mutta sopimusta ei jatkettu harjoituskauden kolmen viikon try-out-jakson jälkeen. Syyskuun lopussa hän siirtyi NBA-joukkue Boston Celticsin harjoitusleirivahvuuteen. Celtics luopui hänestä ennen kauden alkua. Celticsin kautta Bell-Holter siirtyi D-liigajoukkue Maine Red Clawsiin, jossa hän pelasi kauden 2013–2014. Seuraavan kauden alussa Bell-Holter kävi näytillä Unkarissa, mutta hän pelasi kauden Turkin toiseksi korkeimmalla sarjatasolla. Elokuussa 2015 Bell-Holter siirtyi suomalaiseen Korisliigassa pelanneeseen Kobriin.
Heinäkuussa 2016 Bell-Holter teki sopimuksen Italian toiseksi korkeimmalla sarjatasolla pelanneen Fortitudo Agrigenton kanssa.
Electronica 1: The Time Machine
Electronica 1: The Time Machine on ranskalaisen Jean Michel Jarren albumi, joka julkaistiin 16. lokakuuta 2015. Albumi on kahden "Electronica" albumien ensimmäinen osa, toinen osa julkaistaan 2016. Albumilla vierailee paljon eri artisteja.
Pieni kumikanoottikirja
Pieni kumikanoottikirja on Maarit Verrosen kirjoittama esseemuotoinen matkakirja vuodelta 2011. Kirjassa kirjoittaja kertoi matkustusharrastuksestaan kokoon taitettavalla kumivenellä Helsingissä ja Vantaanjoen vesistössä.
Kirjan luvuissa kuvataan ensin vene ja sen varusteet ja tarkastellaan tämän jälkeen Vantaanjoen vesistön geologista historiaa ja hydrografiaa, kumikanootin ekotehokkuutta ja sen sisältämien muoviraaka-aineiden ympäristövaikutuksia. Tästä edetään matkailun eri ulottuvuuksiin karttojen käytöstä alueen historiaan ja edelleen romanttisen erämaamatkailun, urbaanin flanöörin ja ympäristötaiteen filosofiaan.
Olavi Renkonen
Yrjö Olavi Renkonen (13. tammikuuta 1907 Sortavala – 12. joulukuuta 1959) oli suomalainen filosofian tohtori, hyönteistutkija ja yliopettaja.
Renkosen vanhemmat olivat kielitieteilijä, professori Walter Olof Streng-Renkonen ja Elna Maria Lindblad.
Renkonen valmistui filosofian kandidaatiksi 1930, lisensiaatiksi 1938 ja tohtoriksi 1940. Hän toimi Helsingin suomalaisen normaalilyseon luonnonhistorian ja maantieteen vt. yliopettajana 1940–1943 ja yliopettajana 1943–1959.
Matt Targett (jalkapalloilija)
Matthew Robert "Matt" Targett (s. 18. syyskuuta 1995 Eastleigh) on englantilainen jalkapalloilija, joka edustaa Valioliigassa pelaavaa Southampton FC:tä. Pelipaikaltaan vasenjalkainen Targett on vasen laitapuolustaja.
Targett on Southampton FC:n kasvatti. Hän on pelannut seurassa vuodesta 2003 lähtien. Seuran edustusjoukkueessa Englannin valioliigassa Targett debytoi syyskuussa 2014 Queens Park Rangersia vastaan tullen vaihdosta kentälle. Kaudella 2014-2015 hän pelasi kuudessa valioliigaottelussa.
Targett voi Englannin sijaan edustaa aikuisten maajoukkuetasolla myös Skotlantia, jossa hänellä on sukujuuria. Targett edustikin alle 19-vuotiaissa sekä Englantia että Skotlantia. Vuodesta 2015 hän on kuitenkin kuulunut Englannin alle 21-vuotiaiden maajoukkueeseen.
Mare Dibaba
Mare Dibaba (, s. 20. lokakuuta 1989) on etiopialainen kestävyysjuoksija, joka kilpailee pääosin maratonilla. Dibaba on 151 senttimetriä pitkä ja painaa 38 kilogrammaa.
Hän ei tiettävästi ole sukua olympiavoittaja Tirunesh Dibaballe.
Dibaba voitti kultaa maratonilta vuoden 2015 MM-kilpailuista Pekingistä ajalla 2.27.35. Hän oli mukana myös vuoden 2012 kesäolympialaisissa Lontoossa sijoittuen sijalle 22. Vuoden 2011 Afrikan kisoista Dibaba voitti kultaa puolimaratonilta. Vuoden 2016 kesäolympialaisista Rio de Janeirosta Dibaba saavutti pronssia maratonilta ajalla 2.24.30. Lontoon MM-kilpailuissa 2017 hän oli maratonilla kahdeksas.
Dibaba voitti Chicagon maratonin 2014 sekä Xiamenin maratonin 2014 ja 2015.
Dibaba siirtyi vuonna 2009 edustamaan Azerbaidžania ja muutti nimensä muotoon "Mare Ibrahimova", mutta palasi pian takaisin Etiopiaan, sillä hän oli liian vanha kilpailemaan alle 20-vuotiaiden EM-kilpailuissa.
Aidar-pataljoona
Aidar-pataljoona on Itä-Ukrainan sodan aikana 2014 muodostettu vapaaehtoisjoukko, joka toimii Ukrainan puolustusministeriön alaisuudessa. Kesäkuussa 2014 pataljoonaan kuului noin 400 jäsentä. Pataljoonalla tiedetään olevan yhteyksiä äärioikeistoon.
Amnesty International kertoi syyskuussa 2014 pataljoonan syyllistyneen ihmisoikeusrikkomuksiin, kuten laittomiin pidätyksiin ja pahoinpitelyihin.
Aidar-pataljoonaan kuulunut Nadija Savtšenko siepattiin ja vietiin Venäjälle kesällä 2014.
Helah Kiprop
Helah Kiprop Jelagat (s. 7. huhtikuuta 1985) on kenialainen kestävyysjuoksija, joka kilpailee pääosin maratonilla ja muissa maantiekilpailuissa.
Kiprop saavutti hopeaa maratonilta vuoden 2015 MM-kilpailuista Pekingistä ajalla 2.27.36. Rio de Janeiron olympiamaratonin 2016 hän keskeytti. Lontoon MM-kilpailuissa 2017 hän sijoittui maratonilla seitsemänneksi.
Vuonna 2014 hän voitti Soulin kansainvälisen maratonin ja 2016 Tokion maratonin.
Nokia 1220
Nokia 1220 on Nokian vuonna 1999 julkistama matkapuhelin.
Puhelimesta löytyvät kalenteri, kello hälytystoiminnolla, osoitekirja 200 yhteystiedolle, laskin ja värinätoiminto sekä pelejä.
Eunice Kirwa
Eunice Jepkirui Kirwa (s. 20. toukokuuta 1984) on kenialaissyntyinen Bahrainia edustava kestävyysjuoksija, joka kilpailee maratonilla. Kirwa on 166 senttimetriä pitkä ja painaa 59 kilogrammaa.
Vuoden 2014 Aasian kisoissa Incheonissa Kirwa voitti maratonin ajalla 2.25.37. Hän saavutti MM-pronssia vuoden 2015 MM-kilpailuista Pekingistä ajalla 2.27.39. Vuoden 2016 kesäolympialaisista Rio de Janeirosta Kirwa saavutti olympiahopeaa ajalla 2.24.13. Lontoon MM-maratonilla 2017 hän sijoittui viidenneksi.
Kirwa on voittanut Asunciónin maratonin 2012, Lanzhoun ja Danzhoun maratonit 2014, Nagoyan maratonin 2015, 2016 ja 2017 sekä Macaon maratonin 2017.
Kirwa kilpaili nuorempana ratajuoksuissa. Hän sijoittui Bydgoszczin alle 18-vuotiaiden MM-kilpailuissa 1999 viidenneksi 1 500 metrin juoksussa.
Kirwa muutti synnyinmaastaan Keniasta vuonna 2013 Bahrainiin. Hän sai maan edustusoikeuden heinäkuussa 2014. Kirwa pitää hallussaan Bahrainin ennätystä 2.21.17, joka on juostu maaliskuussa 2017 Nagoyassa.
Jenna Prandini
Jenna Prandini (s. 20. marraskuuta 1992 Clovis, Kalifornia) on yhdysvaltalainen pikajuoksija, joka kilpailee 100 ja 200 metrin juoksussa. Prandini on 173 senttimetriä pitkä.
Prandini oli mukana 200 metrillä vuoden 2015 MM-kilpailuissa ja 2016 kesäolympialaisissa selviytyen molemmilla kerroilla välieriin. Pekingin MM-kilpailuissa hän kuului Yhdysvaltain hopeaa saavuttaneeseen pikaviestijoukkueeseen.
Yhdysvaltain mestaruuden Prandini on voittanut 200 metrillä vuosina 2015 ja 2018.
Prandini on kilpaillut myös pituushypyssä, jossa hänen ennätyksensä on 680. Hänen valmentajinaan toimivat Robert Johnson ja Curtis Taylor.
Marlene Mathews
Marlene Judith Mathews (s. 14. heinäkuuta 1934 Sydney) on australialainen pikajuoksija ja olympiamitalisti. Hän edusti Australiaa kaksissa olympialaisissa Melbournessa 1956 ja Roomassa 1960.
Mathews osallistui vuonna 1950 Australian mestaruuskilpailuihin juosten 80 metrin aidat. Hän sijoittui neljänneksi. Hän oli samoissa kisoissa mukana viestimestaruuden voittaneessa joukkueessa. Mathews ei voinut osallistua Helsingin olympialaisiin vuonna 1952 loukkaantumisen vuoksi. Hän joutui jättämään väliin myös vuoden 1954 Kansainyhteisön kisat. Melbournen olympialaisissa vuonna 1956 Mathews sijoittui kolmanneksi sekä 100 m että 200 m matkoilla sijoittuen Betty Cuthbertin ja Christa Stubnickin jälkeen. Häntä ei valittu 4 × 100 m viestijoukkueeseen, joka voitti olympiakultaa. Vuonna 1957 Mathews juoksi sekä 400 metrin että 440 jaardin maailmanennätykset. Seuraavana vuonna hän juoksi sadan jaardin maailmanennätykseksi 10,3 sekuntia sekä 200 jaardin maailmanennätykseksi 23,4 sekuntia. Roomassa 1960 Mathews jäi 100 metrin välieriin, jonka jälkeen lopetti urheilu-uransa. Urheilu-uransa jälkeen Mathews on toiminut Australian olympiajoukkueen varavalmentajana Münchenin olympialaisissa. Hänet on valittu myös Australian ritarikuntaan sekä Australian urheilun Hall of Fameen vuonna 1985.
Kurt Felix
Kurt Felix (s. 4. heinäkuuta 1988 St. George’s) on grenadalainen yleisurheilun moniottelija. Felix on 184 senttimetriä pitkä.
Felix oli mukana kymmenottelussa vuoden 2012 kesäolympialaisissa Lontoossa, mutta joutui keskeyttämään kilpailun. Vuotta myöhemmin MM-kilpailuissa Moskovassa tulos oli sama. Vuoden 2014 Kansainyhteisön kisoista Glasgow'sta Felix saavutti pronssia ja seuraavan vuoden Pan-Amerikan kisoista Torontosta hopeaa.
Vuoden 2015 MM-kilpailuissa Pekingissä Felix sijoittui kahdeksanneksi uusilla ennätyspisteillään 8302. Portlandin MM-hallikilpailuissa 2016 hän oli seitsenottelussa kuudes Grenadan ennätyspistein 5986. Rio de Janeiron olympialaisissa 2016 hän sijoittui kymmenottelussa yhdeksänneksi ennätyspisteillään 8323. Lontoon MM-kilpailuissa 2017 hän oli seitsemäs pistein 8227.
Felix pitää hallussaan Grenadan ennätystä ulkoradoilla seiväshypyssä sekä sisäradoilla 1 000 metrin juoksussa, korkeushypyssä, seiväshypyssä ja seitsenottelussa.
Keihäänheitto yleisurheilun maailmanmestaruuskilpailuissa
Keihäänheitto on ollut Yleisurheilun MM-kilpailuiden ohjelmassa ensimmäisistä MM-kilpailuista lähtien. Menestyneimmät maat MM-kilpailujen keihäässä ovat olleet miesten keihäässä Suomi ja Tšekki, sekä naisten kilpailussa Saksa.
Treosulfaani
Treosulfaani (CHSO) on metaanisulfonaatteihin kuuluva orgaaninen yhdiste. Yhdistettä käytetään lääketieteessä munasarjasyövän hoidossa ja kantasoluhoitojen esilääkityksenä.
Treosulfaani on huoneenlämpötilassa valkoista kiteistä ainetta. Yhdiste liukenee hieman veteen ja veden lisäksi etanoliin, asetoniin ja kloroformiin. Emäksisissä olosuhteissa yhdiste hajoaa diepoksibutaaniksi ja metaanisulfonihapoksi.
Treosulfaani on aihiolääke, joka metaboloituu ihmiselimistössä ei-entsymaattisesti L-diepoksibutaaniksi. Tämä aineenvaihduntatuote on varsinainen reaktiivinen alkyloiva yhdiste ja reagoi DNA:n guaniiniemästen kanssa muodostaen alkyloitunutta ja ristiinsitoutunutta DNA:ta. Tämä johtaa DNA:n pilkkoutumiseen ja syöpäsolujen solukuolemaan eli apoptoosiin. Yhdistettä käytetään syöpien hoidossa lähinnä pitkälle edenneen munasarjasyövän hoitoon. Muita käyttökohteita ovat esilääkitys ennen leukemian kantasoluhoitoja, mihin tarkoitukseen treosulfaania käytetään laajasti Euroopassa, ja sitä on tutkittu myös talassemian hoidossa. Treosulfaanihoito voidaan antaa joko tablettina suun kautta tai ruiskeena verisuoneen.
Treosulfaani on suhteellisen hyvin siedetty lääkeaine. Muiden alkyloivien yhdisteiden tavoin mahdollisia haittavaikutuksia ovat huonovointisuus ja oksentelu, luuydinsuppressio, keuhkofibroosi ja painon putoaminen.
Treosulfaania voidaan syntetisoida L-viinihaposta pelkistämällä se ensin treitoliksi, joka reagoi metaanisulfonyylikloridin kanssa muodostaen treosulfaania. Katalyyttinä reaktiossa käytetään emästä kuten pyridiiniä.
Tikkurilan Taitoluisteluklubi
Tikkurilan Taitoluisteluklubi (TTK) on Vantaan Tikkurilan suuralueen Viertolassa toimiva yhdistysmuotoinen urheiluseura. Yhdistys tarjoaa jäsenilleen sekä taitoluistelua että muodostelmaluistelua. Tikkurilan Taitoluisteluklubi on perustettu vuonna 1986. Sen edeltäjä oli Tikkurilan jääveikkojen taitoluistelujaosto. TTKssa on tekemistä lapsille kuin aikuisillekin.
Taitoluisteluyhdistyksellä on noin 430 aktiivista luistelijaa. Yhdistyksen kotihalli on Tikkurilan urheilupuiston Trio Areena. Mutta harjoituksia pidetään myöskin muissa jäähalleissa.
Seuralla on kaudella 2016–2017 joukkueet "Ice Comedy" (aikuiset), "Ice Infinty" (SM-juniorit), "Ice Fantasy" (SM-noviisit), "Ice Melody" (Minorit), "Ice Sympathy" (Tulokkaat)
Seuran tavoitteena on koota tulevaisuudessa yhteistyössä EteläVantaanTaitoluistelijoiden kanssa SM-seniori joukkue
Aikoinaan Tikkurilassa luisteli jopa SM-juniori -joukkue ("Golden magic"), joka saavutti jopa Suomen mestaruuden.
Väinö J. Saarialho
Väinö Johannes Saarialho, sukunimi aik. "Sikiö" (28. marraskuuta 1888 Impilahti – 2. huhtikuuta 1962 Helsinki) oli suomalainen filosofian maisteri ja lyseon lehtori.
Saarialhon vanhemmat olivat kansakoulunopettaja Matti Sikiö ja Sofia Olivia Tallberg. Hän pääsi ylioppilaaksi 1907 Sortavalan reaalilyseosta ja valmistui Helsingin yliopistosta filosofian kandidaatiksi 1913 ja maisteriksi 1914.
Saarialho toimi oppikoulun opettajana Sortavalassa 1913–1916 ja Helsingin suomalaisessa tyttökoulussa 1918–1919. Hän oli sitten Helsingin suomalaisen normaalilyseon matematiikan, fysiikan ja kemian vt. nuorempana lehtorina 1919–1926 ja vakinaisena lehtorina 1926–1951.
Nimellä "Väinö J. Saarialho":
Frans Pehrman
Frans Edvard Pehrman (25. kesäkuuta 1896 Moskova – 5. lokakuuta 1974) oli suomalainen kuvanveistäjä.
Pehrman opiskeli Suomen Taideyhdistyksen piirustuskoulussa 1919–1921 ja Stieglizin koulussa Pietarissa 1912–1914. Hän osallistui Suomen Taiteilijain näyttelyihin vuosina 1930, 1932, 1933 ja 1934.
Senbere Teferi
Senbere Teferi (s. 3. toukokuuta 1995) on etiopialainen juoksija, joka kilpailee kestävyysjuoksussa ja keskimatkoilla. Hänen päämatkojaan ovat 1 500 ja 5 000 metrin juoksu.
Teferi saavutti hopeaa 5 000 metriltä vuoden 2015 MM-kilpailuista Pekingistä ajalla 14.44,07. Rio de Janeiron olympialaisissa 2016 hän oli samalla matkalla viides ja Lontoon MM-kilpailuissa 2017 neljäs. Vuoden 2013 MM-kilpailuissa Moskovassa hän jäi 1 500 metrillä alkueriin. Maastojuoksun MM-kilpailuista Teferi saavutti 2015 joukkuekultaa ja henkilökohtaista hopeaa. 2017 hän sai joukkuehopeaa ja oli henkilökohtaisessa kilpailussa kymmenes.
Vuonna 2011 Teferi saavutti hopeaa 1 500 metriltä alle 18-vuotiaiden MM-kilpailuista ja vuotta myöhemmin pronssia samalta matkalta alle 20-vuotiaiden MM-kilpailuista.
Elijah Manangoi
Elijah Motonei Manangoi (s. 5. tammikuuta 1993 Narok) on kenialainen keskimatkojen juoksija, jonka päämatka on 1 500 metrin juoksu. Manangoi on 182 senttimetriä pitkä ja painaa 64 kilogrammaa.
Manangoi saavutti MM-hopeaa 1 500 metriltä vuoden 2015 MM-kilpailuista Pekingistä ajalla 3.34,63. Mitali oli Manangoin hyvän loppukirin ansiota. Hän voitti matkan maailmanmestaruuden Lontoossa 2017 ajalla 3.33,61. Rio de Janeiron olympialaisissa 2016 hän ei startannut 1 500 metrin välieräjuoksuun. Hän voitti Gold Coastin Kansainyhteisön kisoissa 2018 kultaa 1 500 metrillä ajalla 3.34,78. Manangoi kilpaili myös vuoden 2014 Kansainyhteisön kisoissa Glasgow'ssa ollen kahdestoista.
Minna Lindberg
Minna Kaarina Lindberg (s. 11. tammikuuta 1983 Sipoo, Suomi) on suomenruotsalainen poliitikko ja kirjailija.
Josefiina Huttunen
Josefiina Huttunen (1865–1957) oli suomalainen muotiliikkeen pitäjä ja maallikkosaarnaaja. ”Sisar” Huttunen johti yhdessä asianajaja ja toimittaja Jean Boldtin kanssa Nikolainkirkon valtausta kesäkuussa 1917.
Liperistä kotoisin ollut Huttunen omisti 1900-luvun alussa muotiliikkeen Helsingin Korkeavuodenkadulla. Hän oli aiemmin ollut Pelastusarmeijan upseerina mutta erkaantui sitten tästä liikkeestä ja toimi itsenäisenä maallikkosaarnaajana. Nikolainkirkon valtaus tapahtui 17. kesäkuuta 1917, kun Boldtin ja Huttusen johtama usean sadan henkilön joukko otti kirkon haltuunsa jumalanpalveluksen jälkeen. Valtaus jatkui seuraavan päivän aamuyöhön saakka, kunnes miliisi onnistui pidättämään Boldtin ja tyhjentämään kirkon. Jo ennen kirkon valtausta Boldtin ja Huttusen kannattajat olivat pitäneet useampana päivänä kokouksiaan Senaatintorilla ja Nikolainkirkon portailla.
Huttunen oli Boldtin ohella toinen päähenkilöistä kirjailija Juha Siltasen vuonna 2014 Nikolainkirkon valtauksesta kirjoittamassa näytelmässä "Vallankumous eli Sisar Huttusen ihmeellinen elämä".
Machel Cedenio
Machel Cedenio (s. 6. syyskuuta 1995) on trinidadtobagolainen pikajuoksija, joka kilpailee pääosin 400 metrin juoksussa.
Cedenio selviytyi 400 metrillä finaaliin vuoden 2015 MM-kilpailuissa Pekingissä sijoittuen seitsemänneksi. Samoista kisoista hän saavutti Trinidad ja Tobagon ankkurina hopeaa 4 × 400 metrin viestistä. Vuoden 2016 sisäratojen MM-kilpailuissa Portlandissa Cedenio oli mukana voittamassa pitkän viestin pronssia juosten alkuerissä. Rio de Janeiron olympialaisissa 2016 hän sijoittui 400 metrillä neljänneksi maansa ennätysajalla 44,01. Lontoon MM-kilpailuissa 2017 hän juoksi kolmannen osuuden Trinidad ja Tobagon voittaessa 4 × 400 metrin viestin maailmanmestaruuden. 400 metrillä hän karsiutui välierissä.
Pan-Amerikan kisoista 2015 Torontosta Cedenio saavutti kultaa pitkästä viestistä ja hopeaa 400 metriltä. Hänellä on myös yksi viestikulta Keski-Amerikan ja Karibian -mestaruuskilpailuista.
Vuonna 2014 Cedenio voitti alle 20-vuotiaiden maailmanmestaruuden ajalla 45,13. Hän sai saman ikäluokan MM-kilpailuissa 2012 pronssia 4 × 400 metrin viestissä. Hänellä on myös yksi Timanttiliigan osakilpailuvoitto.
Canon EOS-1D X
Canon EOS-1D X on japanilaisyhtiö Canonin valmistama täysikokoisen kennon digitaalinen järjestelmäkamera. Kamera julkaistiin vuonna 2011 ja myyntiin se tuli 2012 Canon EOS-1Ds Mark III:n seuraajaksi. Kamera on yhteensopiva EF-objektiivien kanssa. Täysin sääsuojatussa rungossa on 18 megapikselin täyden koon kenno sekä 61 tarkennuspistettä. Kaksi DIGIC 5+ -prosessoria antavat sarjakuvausnopeudeksi 14 kuvaa sekunnissa ja suljinmekanismin on arvioitu kestävän ainakin 400 000 laukaisua. Kamerassa on kaksi CompactFlash-korttipaikkaa. Uuden kameran rungon hinta Suomessa oli elokuussa 2015 noin 5 800 euroa.
Lepäslampi
Lepäslampi on noin kilometrin mittainen järvi Jyväskylässä Päijänteen Turanlahden ja Leppäveden välillä Oravasaaren ja Kanavuoren alueen rajalla. Siihen on istutettu planktonsiikaa. Aikoinaan Päijänteen ja Keiteleen välistä kanavareittiä suunniteltiin rakennettavaksi Lepäslammen kautta.
Punaisten muistomerkki (Halikon Märynummi)
Punaisten muistomerkki Halikon Märynummella Salossa Halikon sairaalan hautausmaalla entisen Halikon sairaalan alueella seututien 224 varressa on pystytetty 3. marraskuuta 1940.
Muistomerkki on paikalla, jossa teloitettiin ja haudattiin sisällissodan aikana 13. toukokuuta 1918 joukko pääosin Somerolta kotoisin olleita vangittuja punaisia. Vangitut oli kuljetettu edellisenä päivänä Somerolta Kuusjoen Kurkelan nuorisoseurantalolle, sieltä seuraavana päivänä Vaskion kautta Halikkoon ja edelleen ryhmissä teloituspaikalle. Arvio teloitettujen määrästä vaihtelee eri lähteissä 50:n ja 100:n välillä. Muistomerkin on valmistanut A. Toivolan kivihiomo Vehmaan punaisesta graniitista.
Paikalla oli ensin puinen risti, myöhemmin metalliristi. Vehmaan punaisesta graniitista veistetty muistomerkki pystytettiin paikalle talvisodan jälkeen ja paljastettiin 3. marraskuuta 1940. Muistomerkin etupuolen kuva-aiheena ovat päivänsäteet. Tekstinä on vuosiluku 1918 ja sanat ”Uhri kallein aatteelle.”
Paikalliset työväenjärjestöt ovat järjestäneet muistomerkin luona toisen maailmansodan jälkeen joka vuosi nyttemmin helatorstaiksi vakiintuneen kansalaissodan uhrien muistotilaisuuden.
DS Automobiles
DS Automobiles on ranskalaiseen PSA-konserniin kuuluva ylellisten automallien merkki, joka syntyi, kun se vuonna 2014 irrotettiin Citroënista omaksi brändikseen. Suomessa DS-malleja myy syksyllä 2018 avattu DS Store Helsinki. Ensimmäinen DS-nimellä markkinoitu malli on DS 5. Kyseessä on kasvojenkohotuksen läpikäynyt aiemmin Citroën DS5 -nimisenä valmistettu auto. Merkin nimi on kunnianosoitus vuosina 1955–1975 valmistetulle Citroën DS:lle.
Cédric Bakambu
Cédric Bakambu (s. 11. huhtikuuta 1991 Vitry-sur-Seine, Ranska) on ranskalaissyntyinen kinshasankongolainen jalkapalloilija. Hän edustaa kiinalaista Beijing Guoania ja on pelipaikaltaan hyökkääjä.
Bakambu teki ensiesiintymisensä kastavattajaseuransa Sochauxin edustusjoukkueessa 7. elokuuta 2010 kauden avausottelussa Arles-Avignonia vastaan. Seuraavassa kuussa hän allekirjoitti seuran kanssa ensimmäisen ammattilaissopimuksensa, joka oli pituudeltaan kolmivuotinen.
19. elokuuta 2015 Bakambu siirtyi espanjalaisseura Villarrealiin viisivuotisella sopimuksella.
Ivan Lučić
Ivan Lučić (s. 23. maaliskuuta 1995 Wien, Itävalta) on itävaltalainen jalkapallomaalivahti. Hän edustaa Saksan Bundesliigassa pelaavaa Bayern Müncheniä.
Lučić teki ensiesiintymisensä Itävallan Bundesliigassa 11. toukokuuta 2014, kun hänen edustamansa SV Ried hävisi Rapid Wienille kotonaan 2–5. Liigaottelu jäi hänen ainoakseen seurassa. Kesällä 2014 Lučić siirtyi saksalaiseen Bayern Müncheniin.
Punarintasieppo
Punarintasieppo ("Petroica multicolor") on pensassieppojen heimoon kuuluva varpuslintu.
Punarintasieppoa tavataan vain Norfolkinsaarella. Lajin on raportoitu olevan vähenevään päin, ja se on luokiteltu erittäin uhanalaiseksi.
Apina (yhtye)
Apina on oululainen metallia ja räppiä sekoittava yhtye.
Apina perustettiin Oulussa 2010.
Syksyllä 2014 yhtye sai levytyssopimuksen Sakara Recordsilta, kun yhtye oli jo aloittanut työstämään debyyttialbumiaan "Infektiko". Albumilta julkaistiin 4. joulukuuta 2014 musiikkivideo kappaleelle ”Kohu”. Myös kappaleelle ”Oi, isänmaa!” julkaistiin musiikkivideo 26. helmikuuta 2015. Esikoisalbumi Infektiko julkaistiin 20. maaliskuuta 2015.
Yhtyeen sanoitukset kiinnittyvät voimakkaasti Suomen yhteiskuntaan. Nimi Apina ottaa kantaa ihmisen taantumiseen evoluution polulla. Voimakkaan poliittisuuden sijaan yhtye pyrkii nostamaan esiin epäkohtia ja kuvaamaan hämärään jääviä, synkkiäkin näkökulmia.
Punaotsasieppo
Punaotsasieppo ("Petroica goodenovii") on pensassieppojen heimoon kuuluva varpuslintu.
Punaotsasieppoa tavataan suuressa osassa Australiaa. Lajin on raportoitu olevan melko yleinen, ja sen kanta on vakaa. Se on luokiteltu elinvoimaiseksi.
Peukaloissieppo
Peukaloissieppo ("Petroica macrocephala") on pensassieppojen heimoon kuuluva varpuslintu.
Peukaloissieppoa tavataan Uudessa-Seelannissa. Lajin on kuvattu olevan paikallisesti yleinen, ja se on luokiteltu elinvoimaiseksi.
Halikon sairaalan hautausmaa
Halikon sairaalan hautausmaa on hautausmaa Halikon Märynummella Salossa entisen Halikon sairaalan yhteydessä.
Hautausmaa sijaitsee sairaalan läheisyydessä Vaskiontien (seututie 224) varressa. Sinne on haudattu sekä sairaalan potilaita että henkilökuntaa.
Halikon sairaala sai omistukseensa vuoden 1918 punavankien teloituspaikan sairaalan läheisyydessä. Hautausmaan perustamisesta silloista Halikon piirimielisairaalaa varten tehtiin anomus vuonna 1931, ja hautausmaa vihittiin käyttöön 19. kesäkuuta 1932. Perustamispäätöksen yhteydessä annettiin lupa säilyttää vuoden 1918 haudat paikoillaan ja pystyttää niille sairaalan johtokunnan hyväksymä muistokivi.
Hautausmaan suunnitteluun osallistui sairaalan päärakennuksen suunnitellut arkkitehti Axel Mörne. Hautausmaata ympäröi valkoinen lauta-aita ja sen edustalla aidan ulkopuolella seisoo noin kuuden metrin korkuinen metallinen risti. Aiemmin sen ja hautausmaan välissä oli kappelirakennus vuodelta 1962. Se purettiin vesivahingon takia vuonna 1992. Hautausmaan hautakivistä pääosa on yhteishautakiviä. Yksittäisiä hautakiviä on muutama, ilmeisesti sairaalan työntekijöille. Kivien perusteella ensimmäinen vainaja on haudattu hautausmaalle vuonna 1933, viimeinen vuonna 1967.
Hautausmaan perällä on vuonna 1918 paikalla teloitettujen punaisten haudalle vuonna 1941 pystytetty Punaisten muistomerkki. Muistomerkki on hiukan muuta hautausmaata korkeammalla reunakivien rajaamana, ja sen ympärille on istutettu punaisia kukkia. Punaisten muistomerkki hautausmaalle paljastettiin 3. marraskuuta 1940. Sen pystyttäjiksi mainitaan kiven vasemmalla sivulla "Salon ja ympäristön työväenjärjestöt".
Uudenseelanninsieppo
Uudenseelanninsieppo ("Petroica australis") on pensassieppojen heimoon kuuluva varpuslintu.
Uudenseelanninsieppoa tavataan Uudessa-Seelannissa. Lajin kanta on laskussa, mutta sen ei uskota olevan vaarassa, ja laji on luokiteltu elinvoimaiseksi.
Tommy Björkskog
Tommy Björkskog (s. 1973) on kristillisdemokraattinen poliitikko ja Suomen kristillisdemokraattisen puolueen 1. varapuheenjohtaja. Hän on toiminut Naantalin kaupunginvaltuutettuna vuodesta 2013 lähtien.
Chathaminsieppo
Chathaminsieppo ("Petroica traversi") on pensassieppojen heimoon kuuluva varpuslintu.
Chathaminsieppo on pieni, täysin mustan höyhenpeitteen omaava, laululintu. Sieppo kasvaa noin kymmenen senttimetrin kokoiseksi, niillä on lyhyt, musta nokka ja pitkät, ohuet, tummanharmaat jalat. Uros ja naaras ovat samannäköisiä, joskin naaraslinnut ovat usein pienempikokoisia.
Chathaminsieppoa tavataan kotoperäisenä Chathamsaarilla. Laji väheni nopeasti 1800-luvun lopulla ja vuonna 1980 lajin populaatio oli vain viisi yksilöä: kolme koirasta ja kaksi naarasta. Se on kuitenkin runsastunut tästä ja vuonna 2011 sen kannaksi arvioitiin noin 230 aikuista yksilöä. Laji on kuitenkin edelleen luokiteltu erittäin uhanalaiseksi.
Chathaminsieppo on käynyt läpi vakavan pullonkaulailmiön, sillä kaikki elossa olevat siepot ovat yksittäisen naaraan jälkeläisiä.
Willye White
Willye Brown White (31. joulukuuta 1939, Money – 6. helmikuuta 2007, Chicago) oli yhdysvaltalainen pituushyppääjä ja pikajuoksija. Hän osallistui viisiin olympialaisiin vuosien 1956 ja 1972 välillä. Hän voitti kaksi olympiahopeaa. Hän oli myös ensimmäinen yhdysvaltalainen yleisurheilija, joka osallistui viisiin olympialaisiin.
White syntyi pieneen Moneyn kylään Mississippin osavaltiossa. Hänen isovanhempansa kasvattivat hänet, sillä hänen isänsä ei tunnustanut Whiteä omaksi lapsekseen. Hän aloitti työskentelyn puuvillaplantaasilla kymmenvuotiaana. Samalla hän aloitti urheilu-uransa pikajuoksijana, mutta siirtyi pituushyppyyn myöhemmin. Hän osallistui ensimmäisiin olympialaisiinsa Melbournessa 1956, jossa voitti pituushypyssä hopeaa. Hän oli näin ensimmäinen yhdysvaltalainen nainen, joka voitti olympiamitalin pituushypyssä. Hän osallistui tämän jälkeen jokaisiin olympialaisiin Münchenin olympialaisiin 1972 asti. Hän joutui jättämään Montrealin olympiakisat 1976 väliin loukkaantumisen vuoksi. Hän voitti toisen olympiahopeansa Tokiossa 1964 4 × 100 metrin viestissä. Urheilu-uransa jälkeen White toimi valmentajana sekä joukkueenjohtajana. Hän kuoli haimasyöpään 6. helmikuuta 2007.
Whiten ennätys pituushypyssä on 6,55 metriä ja 100 metrin juoksussa 11,5.
Mirto (likööri)
Mirto on perinteinen sardinialainen likööri, joka valmistetaan myrtin marjoista. Myrtti kasvaa Sardiniassa villinä, ja likööriä tehdään paljon myös kotioloissa. Se nautitaan usein ateria päätteeksi.
Denizli Basket
Sinpaş Denizli Basket on turkkilainen koripallojoukkue, joka sijaitsee Denizlissä, Turkissa.
Kaudella 2014–15 joukkue voitti Turkin kakkosliigan runkosarjan, mutta tippui kuitenkin pudotuspeleissä, eikä täten noussut maan pääsarjaan.
Pantin kivikautinen asuinpaikka
Pantin kivikautinen asuinpaikka sijaitsee Karvian Kirkonkylässä, noin 2,3 km Karvian kirkosta luoteeseen. Pantin kivikautinen asuinpaikka on ajoitettu varhaismesoliittiselle aikakaudelle sijaintikorkeutensa perusteella. Asuinpaikka lienee sijainnut Ancylusjärven saaressa, joka nykyisin tunnetaan Pohjankankaana. Myöhemmin maan noustessa saari kuroutui kiinni mantereeseen. Asuinpaikka on todennäköisesti ollut käytössä noin 7500-7700 eaa.
Asuinpaikka löytyi arkeologisen inventoinnin yhteydessä vuonna 1999. Asuinpaikan laajuus ei ole selvillä. Se saattaa olla löytyneen asumuspainanteen välitöntä ympäristöä huomattavasti laajempi. Pantin kivikautiselle asuinpaikalle ei ole opasteita eikä sijaintipaikalla ole opastetaulua.
A Sharp (Axiom)
A (A Sharp) on funktionaalinen olio-ohjelmointikieli, jota jaetaan itsenäisenä komponenttina Axiomin tietokonealgebrajärjestelmän toiseen versioon. A#:n tyypit ja funktiot ovat niin sanottuja ensimmäisen luokan kansalaisia, joten niitä voi yhdistellä vapaasti ulkopuolisissa kirjastoissa määriteltyjen rakenteiden ja muiden matemaattisten abstraktioiden kanssa. A Sharpin suunnittelussa on lähdetty liikkeelle hyvästä siirettävyydestä eri alustojen välillä ja tehokkuudesta, jota saavutetaan kääntämällä konekielelle.
A#:n sijaan nykyään kehitetään Aldor-ohjelmointikieltä.
A#:lle on kehitetty sekä kääntäjä että tavutulkki. Kääntäjällä voidaan tuottaa seuraavia tiedostoja:
OK-kortti
OK-kortti oli suomalainen, silloisen Luottokunnan vuonna 1965 kehittämä maksukortti.
Suomen Työväen Säästöpankki liittyi Luottokuntaan 1980 ja välitti asiakkailleen OK-maksukorttia. OK-kortista kehitettiin STS:n aloitteesta luotollinen versio 1984. STS kuitenkin vetäytyi yhteistyöstä ja vaihtoi OK-kortit Perusluottokorttiin 1986 tai 1987.
Panhard PL 17
Panhard PL 17 on vuosina 1959–1965 valmistettu etuvetoinen alemman keskiluokan automalli. Panhardin sisätilat ja ulkomitat ovat melko isot, mutta moottori on hyvin pieni alle 0,9-litran moottori. Suomessa malli oli melko harvinainen.
Panhard PL 17:n moottori on ilmajäähdytteinen nelitahtinen kaksisylinterinen 848 cm³ bokserimoottori, jonka teho on 31 kW (42 hv, DIN, liioitteleva SAE bruttoteho 50 hv). Vaihteita on neljä, jotka kaikki ovat synkronoituja. Vaihdevipu on ohjaustangossa.
Panhard PL 17:n kiihtyy 0-100 km/h 37 sekunnissa. Huippunopeus on 130 km/h.
PL 17:n mallinimen PL tulee Panhard-Levassorin alkukirjaimista ja numero 17 yhteenlaskusta 5 (verohevosvoimaa) + 6 (6 litraa bensiiniä / 100 km) + 6 (istumapaikkoja) = 17.
Panhard PL 17 maksoi Suomessa vuonna 1962 955 000 markkaa.
4 × 1 500 metrin viestijuoksu
4 × 1 500 metrin viestijuoksu on yleisurheilun viestikilpailu, jossa neljän juoksijan muodostaman joukkueen kukin jäsen juoksee kerrallaan kolme ja ¾ kierrosta eli 1 500 metriä.
Matkaa ei juosta MM-kilpailuissa tai olympialaisissa, mutta IAAF pitää kirjaa maailmanennätyksistä. Miesten ennätys on 14.22,22, ja sen juoksi Kenian joukkue (Collins Sheboi, Silas Kiplagat, James Kiplagat Magut, Asbel Kiprop) Nassaussa 25. toukokuuta 2014. Naisten ennätyksen 16.33,58 teki niin ikään Kenian joukkue (Mercy Cherono, Faith Chepngetich Kipyegon, Irene Jelagat ja Hellen Onsando Obiri) Nassaussa 24. toukokuuta 2014.
SM-viikko
SM-viikko on tapahtuma, johon kootaan eri urheilulajien parhaat suomalaiset kilpailemaan Suomen mestaruuksista samalle paikkakunnalle.
Suomen ensimmäinen SM-viikko järjestettiin Tampereella 12.–14. helmikuuta 2016. Mukana oli 22 lajiliittoa ja urheilutapahtumia järjestettiin pitkin Pirkanmaata. Tapahtumaviikonlopun keskipiste oli Tampereen Messu- ja Urheilukeskus. Tapahtuman järjestämisestä vastasivat Yleisradio, Valon ja Olympiakomitean tapahtumayksikkö, Tampereen kaupunki sekä Hämeen Liikunta ja Urheilu ry.
Toinen SM-viikko Tampereella pidettiin 6.–9. heinäkuuta 2017. Mukana oli 30 lajia ja kilpailuja järjestettiin ympäri Tamperetta. Kolmas SM-viikko järjestettiin 5.–8. heinäkuuta 2018 Vantaalla. Lajeja oli 17 ja urheilijoita yli 1 000.
Ruotsissa SM-veckan on järjestetty jo usean vuoden ajan.
LähdeLähdeLähde
M. K. Stewen
Martin Kasimir Stewen (18. helmikuuta 1896 Sääminki – 26. syyskuuta 1971 Helsinki) oli suomalainen eversti joka toimi Suomen sotilasasiamiehenä Tukholmassa jatkosodan aikana.
Stewenin vanhemmat olivat Kasimir Steven (1858–1928) ja Anna Sofia Borgman (s. 1867).
Stewen tuli puolustusvoimien palvelukseen 1918. Hänet ylennettiin kapteeniksi 1923. Syyskuussa 1940 everstiluutnantti Stewen oli asiantuntijana mukana neuvottelemassa Suomen ja Saksan kauttakulkusopimusta ja jatkosodan aikana hän toimi sotilasasiamiehenä Tukholmassa.
Toukokuussa 1944 Stewen sai Tukholmassa tietoja Japanin sotilasasiamieheltä, kenraali Onoderalta neuvostojoukkojen keskittämisestä Karjalankannakselle. Hän ilmoitti asiasta päämajaan mutta päämajassa eversti Aladár Paasonen, kenraali Erich Heinrichs ja päämajoitusmestari A. F. Airo päättivät että Stewenin raporttia ei esiteltäisi marsalkka Mannerheimille ja kun Stewen 29. toukokuuta 1944 saapui itse päämajaan Paasonen kielsi häntä mainitsemasta asiasta Mannerheimille.
Stewen erosi puolustusvoimien palveluksesta 1945. Hän kirjoitti 1950- ja 1960-luvuilla artikkeleita muun muassa Suomen Merenkulku-lehteen, Suomen Sotilas. Suomen Mies-lehteen, Uuteen Kuvalehteen sekä Apu-lehteen.
Stewen oli naimisissa sokeainkoulun johtaja Anita Armia Matilda Janssonin (1902–1984) kanssa. Heidän poikansa oli kenraalimajuri Rolf Wilhelm Stewen (1927–2012).
Niurka Montalvo
Niurka Montalvo Amaro (s. 4. kesäkuuta 1968 Playa, Havanna) on kuubalaissyntyinen yleisurheilija, joka on ollut Espanjan kansalainen 4. toukokuuta 1999 lähtien. Hän on pituushypyn maailmanmestari. Hän on pituudeltaan 172 cm ja hän edusti Espanjassa CA Valencia Terra i Mar -seuraa.
Montalvo saavutti Kuuban edustajana hopeaa pituushypyssä Göteborgin MM-kilpailuissa 1995 tuloksella 686. Kolmiloikassa hän sijoittui Stuttgartin MM-kilpailuissa 1993 neljänneksi tuloksella 14,22 ja karsiutui loppukilpailusta Göteborgissa 1995. Olympialaisissa hän karsiutui pituushypyn loppukilpailusta Atlantassa 1996. Sisäratojen MM-kilpailuissa hän oli Sevillassa 1991 pituushypyssä viides ja Barcelonassa 1995 kolmiloikassa kuudes. Pan-Amerikan kisoissa hän saavutti kultaa pituushypyssä ja hopeaa kolmiloikassa Mar del Platassa 1995.
Montalvo voitti Espanjan edustajana pituushypyn maailmanmestaruuden Sevillassa 1999 ennätystuloksellaan 706. Hän saavutti 2001 pronssia sekä sisäratojen MM-kilpailuissa Lissabonissa että ulkoratojen MM-kilpailuissa Edmontonissa, molemmissa tuloksella 688. Ateenan olympialaisissa 2004 hän karsiutui pituushypyn loppukilpailusta. Hän oli pituushypyssä seitsemäs Göteborgin EM-kilpailuissa 2006. Hän sijoittui pituushypyssä kolmanneksi GP-finaalissa 2000.
Kyle Clemons
Kyle Clemons (27. elokuuta 1990) on yhdysvaltalainen pikajuoksija. Hänen päämatkansa on 400 metriä.
Sisäratojen MM-kilpailuissa 2014 Clemons oli 400 metrillä kolmas ajalla 45,74. Samoissa kilpailuissa hän oli myös kultaa voittaneessa 4 × 400 metrin viestijoukkueessa. Hän juoksi IAAF World Relays -kilpailuissa 2015 pitkän viestin alkuerissä. Loppukilpailussa Yhdysvallat voitti toisella kokoonpanolla kultaa. Pan-Amerikan kisoissa 2015 hän saavutti pronssia sekä 400 metrillä että 4 × 400 metrin viestissä. Pekingin MM-kilpailuissa 2015 Clemons juoksi kultaa voittaneessa 4 × 400 metrin viestijoukkueessa alkueräjuoksussa, muttei loppukilpailussa. Hän juoksi avausosuuden Yhdysvaltojen voittaessa viestikultaa Portlandin MM-hallikilpailuissa 2016. 400 metrillä hän karsiutui välierissä. Rio de Janeiron olympialaisissa 2016 hän juoksi 4 × 400 metrin viestin alkuerissä. Loppukilpailussa Yhdysvallat voitti toisella kokoonpanolla kultaa. Hän voitti kultaa World Relays -kilpailujen 4 × 400 metrin viestissä 2017.
Hänen 400 metrin ennätyksensä on 44,79, joka on juostu heinäkuussa 2016.
Vernon Norwood
Vernon Larnard Norwood (s. 10. huhtikuuta 1992) on yhdysvaltalainen pikajuoksija. Hänen päämatkansa on 400 metriä. Pekingin MM-kilpailuissa 2015 hän pääsi 400 metrillä välieriin. Hän oli mukana samoissa kisoissa kultaa voittaneessa 4 x 400 metrin viestijoukkueessa alkueräjuoksussa, muttei loppukilpailussa. Portlandin MM-hallikilpailuissa 2016 hän juoksi ankkuriosuuden kultaa voittaneessa Yhdysvaltojen viestijoukkueessa. 400 metrillä hänet hylättiin alkueräjuoksussa. Birminghamin sisäratojen MM-kilpailuissa 2018 hän juoksi ankkuriosuuden Yhdysvaltojen saadessa viestihopeaa.
Hänen ennätyksensä 400 metrillä on 44,44, joka on juostu huhtikuussa 2015.
Yhdysvaltain avoin tennisturnaus 2015 – miesten kaksinpeli
Marin Čilić oli turnauksen puolustava mestari. Hän hävisi tänä vuonna välierissä turnauksen voittaneelle Novak Đokovićille, joka voitti loppuottelussa Roger Federerin.
 Grigor Dimitrov "(2. kierros)"
 Feliciano López "(puolivälierät)"
 Jo-Wilfried Tsonga "(puolivälierät)"
 Dominic Thiem "(3. kierros)"
 Ivo Karlović "(2. kierros)"
 Viktor Troicki "(3. kierros)"
 Roberto Bautista Agut "(4. kierros)"
 Bernard Tomic "(3. kierros)"
 Andreas Seppi "(3. kierros)"
 Tommy Robredo "(3. kierros)"
 Jérémy Chardy "(4. kierros)"
 Jack Sock "(2. kierros)"
 Philipp Kohlschreiber "(3. kierros)"
 Thomaz Bellucci "(3. kierros)"
 Guillermo García-López "(3. kierros)"
 Fabio Fognini "(4. kierros)"
Yhdysvaltain avoin tennisturnaus 2015 – naisten kaksinpeli
Serena Williams oli turnauksen kolminkertainen hallitseva mestari. Hän hävisi tällä kertaa välierissä Roberta Vincille. Turnauksen voitti Flavia Pennetta, joka voitti loppuottelussa Roberta Vincin. Turnausvoitto oli Pennettan ensimmäinen Grand Slam -turnauksessa. Se jäi samalla myös hänen viimeiseksi ottelukseen Grand Slam -tasolla, sillä hän ilmoitti ottelun jälkeen lopettavansa uransa tähän kauteen.
 Elina Svitolina "(3. kierros)"
 Andrea Petkovic "(3. kierros)"
 Madison Keys "(4. kierros)"
 Viktoryja Azarenka "(puolivälierät)"
 Jelena Janković "(1. kierros)"
 Samantha Stosur "(4. kierros)"
 Venus Williams "(puolivälierät)"
 Sabine Lisicki "(4. kierros)"
 Eugenie Bouchard "(4. kierros)"
 Flavia Pennetta (mestari)
 Alizé Cornet "(1. kierros)"
 Irina-Camelia Begu "(1. kierros)"
 Sloane Stephens "(1. kierros)"
 Svetlana Kuznetsova "(1. kierros)"
 Anastasija Pavljutšenkova "(2. kierros)"
 Anna Karolína Schmiedlová "(3. kierros)"
Charles Michel
Charles Michel (s. 21. joulukuuta 1975 Namur) on belgialainen poliitikko, joka on toiminut Belgian pääministerinä lokakuusta 2014 lähtien. Ennen pääministerin tehtäviä Michel oli ranskankielisen liberaalipuolueen Mouvement Réformateurin puheenjohtaja helmikuusta 2011.
Toukokuussa 2014 järjestettyjen parlamenttivaalien jälkeisten lähes viisi kuukautta kestäneiden hallitusneuvottelujen jälkeen Michel nousi keskusta-oikeistolaisen koalitiohallituksen pääministeriksi lokakuussa 2014. Virkaan astuessaan Michelistä tuli Belgian nuorin pääministeri sitten vuoden 1840.
Michel on suorittanut oikeustieteen tutkinnon Université libre de Bruxellesin ja Amsterdamin yliopistossa vuonna 1998. Hänen isänsä Louis Michel on myös tunnettu poliitikko, joka on toiminut urallaan muun muassa EU-komissaarina ja ministerinä.
Oiva Linturi
Väinö Oiva Urho Linturi (synt. Lindroth, 18. heinäkuuta 1892 Köyliö – 20. huhtikuuta 1940 Köyliö) oli suomalainen yleisurheilija, joka edusti Rauman Urheilijoita ja Helsingin Kisa-Veikkoja.
Köyliössä syntynyt Linturi suoritti ylioppilastutkinnon Rauman lyseossa vuonna 1910 ja opiskeli sen jälkeen suomen kieltä sekä kirjallisuutta Helsingin yliopistossa. Valmistumisensa jälkeen hän työskenteli Kustannus Oy Otavan ja Suomen Pankin palveluksessa, mutta teki varsinaisen elämäntyönsä opettajana suoritettuaan sitä varten myös kasvatustieteen tutkinnon. Opettajana Linturi toimi Kokemäen yhteiskoulussa 1924–1930 ja sen jälkeen Turun suomalaisessa yhteiskoulussa kuolemaansa saakka.
Yleisurheilijana Linturi harrasti kymmenottelua sekä eri hyppylajeja. Hän kuului Tukholman vuoden 1912 olympialaisten valmennettaviin, mutta ei kuitenkaan lopulta osallistunut kisoihin liian rankan harjoitusohjelman aiheuttaman uupumuksen vuoksi. Linturi saavutti korkeushypyssä kolme, ja vauhdittomassa pituushypyssä yhden Suomen mestaruuden vuosina 1912–1917. Vuonna 1917 hän hyppäsi vauhdittoman pituuden suomenennätyksen 321.
Oiva Linturin veljiä olivat muun muassa sisäministeri Arvo Linturi, taidemaalari Into Linturi sekä SM-tason yleisurheilijana tunnettu Ilmo Linturi. Hän on myös kirjailija Jenni Linturin isoisoisä.
Arvi J. Aikomus
Arvi Jonne Aikomus (Juho Arvid Aikomus, 10. maaliskuuta 1897 Nivala – 23. tammikuuta 1976 Helsinki)) oli suomalainen aktivisti, tiedustelu-upseeri ja salanimeä Jukka Kontio käyttänyt kirjailija. Sotilasarvoltaan hän oli vänrikki ja myöhemmin kapteeni (evp). Siviiliammatiltaan Aikomus oli kirjaltaja.
Arvi Aikomus oli vanhin räätäli Juho Heikinpoika Aikomuksen (1873-1941) ja Matilda Juhontytär Aikomuksen o.s. Sarja (1878-1959) viidestä lapsesta. Arvi muutti perheensä kanssa Tornioon vuonna 1905.
Valtion rautateiden palveluksessa ollut Aikomus oli mukana jääkäriliikkeen etappitoiminnassa. Työ sopi yhteen jääkäriliikkeen kuriirina toimimisen kanssa. Hänet pidätettiin kuljettaessaan salaista postia Helsingistä Tornioon, mutta hän onnistui pakenemaan ja siirtymään Ruotsiin.
Ruotsissa hänen työnantajanaan oli Saksan armeija hänen toimiessaan osana sotavankietappia, joka kuljetti Murmanskista paenneita keskusvaltojen sotavankeja Norjan ja Pohjois-Suomen kautta Ruotsiin. Samankaltaisessa etappijärjestelyssä toimi myös Taavetti Lukkarinen.
Suomen sisällissodassa Aikomus osallistui taisteluihin Tervolassa, Torniossa, Länkipohjassa, Orivedellä ja Tampereella.
Hän osallistui Aunuksen retkeen 1919 ja toimi sittemmin yleisesikunnan tiedustelun palveluksessa. 
Aikomus toimi 1920-30-luvuilla yleisesikunnan tiedustelun eri tehtävissä: raja-aseman päällikkönä ensin Itä-Karjalassa 1923 ja Karjalankannaksella 1925. Sortavalan alatoimiston johtajana hän työskenteli vuodet 1925–1936. Aikomus oli suorittanut tiedustelu-upseerikurssin 1920 ja muuttanut Sortavalaan toukokuussa 1923. Hänen jälkeensä tehtävään nimitettiin kapteeni Pekka Jänhiä Aikomuksen toimiessa hänen apulaisenaan.
Aikomuksen toiminta kirjailijana salanimellä Jukka Kontio ajoittui hänen alkukaudelleen Sortavalan alatoimiston päällikkönä. Hänen kirjallinen uransa nivoutui Akateemisen Karjala-Seuran toimintaan. Teosten kustannussopimukset WSOY:n kanssa allekirjoitti AKS:n puheenjohtaja Elmo Kaila.
Kesällä 1939 Sortavalan alatoimistoa alettiin vahvistaa, kun kansainvälinen tilanne osoitti kiristymisen merkkejä. Sen laskuun toimi 30-40 vakoilijaa Neuvosto-Karjalassa. Toimistolla oli käytössä turvataloja ja koulutustiloja kaupungissa ja sen ympäristössä. Tällaisessa tehtävässä toimi mahdollisesti myös Aikomuksen hankkima maatila lähellä Sortavalaa.
Sortavalan alatoimistosta muodostettiin sinne siirtyneen kapteeni Into Kuismasen johtama kaukopartioyksikkö Osasto Kuismanen (OsKu), jonka työntekijöihin myös Arvi Aikomus kuului.
Aikomus jäi eläkkeelle vuonna 1944 ja muutti Joensuuhun. Siellä hän perusti autoliikkeen.
Jatkosodan jälkeen Suomeen perustettiin joukko peiteyrityksiä, kuten kuljetus- ja sähköalan liikkeitä, joiden tarkoituksena oli aseiden hajavarastoinnin tapaan tukea sotilaallista varautumista. Eräs näistä oli Aikomuksen autoliike. Tunnetuimpia peiteyrityksistä olivat Heikki Määttäsen ja Paavo Suorannan johtamat Kuohun Pilke ja kuorma-autoliike. Aikomustakin kuulusteltiin asekätkentäjutun selvittelyn yhteydessä.
Jamie Loeb
Jamie Loeb (s. 8. maaliskuuta 1995 Bronxville, New York) on yhdysvaltalainen tennispelaaja. Parhaimmillaan hän on ollut kaksinpelissä WTA-listan sijalla 353 syyskuussa 2013. Loeb on voittanut neljä ITF-turnausta kaksinpelissä ja viisi nelinpelissä.
Loeb sai villin kortin Yhdysvaltain avoimiin 2015.
Iso-Pitkusta
Iso-Pitkusta on Uskelanjoen vesistöön kuuluva järvi Somerniemellä Somerolla. Järven pinta-ala on 22,86 hehtaaria ja korkeus merenpinnasta 93,3 metriä.
Järvi on Kiikalannummen harjualueella sijatseva pohjavedestä vetensä saava suppajärvi, jossa vedenpinnan korkeus vaihtelee pohjaveden korkeuden vaihtelun mukaan.
Järvi on muodoltaan pitkä ja kapea, ja sitä erottaa viereisestä Vähä-Pitkustasta kapean pitkittäisharjun muodostama kannas. Aiemmin harjukannaksen poikki on muodostunut lasku-uoma Vähästä-Pitkustasta Isoon-Pitkustaan. 2000-luvulla tämä uoma on kuitenkin ollut kuivillaan, samoin kuin Ison-Pitkustan oma, kaivetusta ojasta muodostuva lasku-uoma järven pohjoispäässä.
Somerniemen Kaskiston kylässä sijaitsevat Pitkustat kuuluvat Uskelanjoen sivujoen Terttilänjoen valuma-alueeseen. Järvet ovat osa Hyyppärän harjualueen Natura 2000 -aluetta.
Karl Mölder
Karl Mölder (21. tammikuuta 1899 Kõo, Viljandimaa, Viro – 9. tammikuuta 1975 Helsinki) oli virolaissyntyinen geologi, joka toimi Geologisen tutkimuslaitoksen maaperägeologina vuosina 1946–1966. Hän oli kansainvälisesti tunnetuimpia piilevien tuntijoita. Hän koulutti Suomeen piilevätutkimuksen huippuasiantuntijoita. Hänen oppilaitaan olivat muun muassa Risto Tynni ja Tuulikki Grönlund.
Mölder opiskeli Tarton yliopistossa ensin vuoden eläintiedettä, ja vuodesta 1922 kasvitiedettä. Hän valmistui maisteriksi 1928. Myöhemmin 1942 hän väitteli tohtoriksi Berliinissä Friedrich Wilhelms Universitätistä ja 1944 Helsingin yliopistosta.
Mölder muutti Suomeen 1935 ja sai turvapaikan Suomesta 1948.
Sofia Kenin
Sofia Kenin (s. 14. marraskuuta 1998 Moskova, Venäjä) on yhdysvaltalainen tennispelaaja. Parhaimmillaan hän on ollut kaksinpelissä WTA-listan sijalla 36 tammikuussa 2019. Kenin on ollut junioreiden maailmanlistalla parhaimmillaan kolmantena syyskuussa 2015.
Kenin sai villin kortin Yhdysvaltain avoimiin 2015, jossa hävisi avauskierroksella Mariana Duque Mariñolle. Vuosien 2017 ja 2018 Yhdysvaltain avoimissa hän on edennyt kolmannelle kierrokselle. Marraskuussa 2017 hän voitti nelinpelissä Wacon WTA-turnauksen ja heinäkuussa 2018 kaksinpelissä Berkeleyn WTA-turnauksen.
Neljänsuoran diskografia
Tämä artikkeli on suomalaisen iskelmäyhtye Neljänsuoran diskografiasta.
Yhtye on julkaissut kahdeksan albumia, joista viimeisin "Juhlat" julkaistiin elokuussa 2015. Yhtyeen tunnetuimpia kappaleita ovat ”Siipirikko”, ”Kesä vielä jäädä vois” sekä ”Kaksi kauneinta”.